TARYBOS REGLAMENTAS (EB) Nr. 1525/2007
2007 m. gruodžio 17 d.
iš dalies keičiantis Reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 279 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę,
atsižvelgdama į Audito Rūmų nuomonę,
kadangi:
(1)
2003 m. lapkričio 4 d. Europos Parlamento ir Tarybos reglamente (EB) Nr. 2004/2003 dėl reglamentų, reglamentuojančių Europos politines partijas, ir šių partijų finansavimo taisyklių (1) nustatytos, inter alia, Europos politinių partijų finansavimo iš Europos Sąjungos bendrojo biudžeto taisyklės.
(2)
Reglamento (EB) Nr. 2004/2003 12 straipsnyje nustatyta, kad Europos Parlamentas paskelbia ataskaitą apie šio reglamento taikymą, ir prireikus nurodo, kaip būtų galima iš dalies keisti finansavimo sistemą.
(3)
2006 m. kovo 23 d. rezoliucijoje dėl Europos politinių partijų (2) Europos Parlamentas nurodė, kad tam tikrus šio reglamento aspektus reikėtų patobulinti, atsižvelgiant į patirtį, įgytą nuo jo įsigaliojimo 2004 m.
(4)
Europos politinių partijų finansavimą reglamentuojančias taisykles reikėtų adaptuoti, siekiant geriau atsižvelgti į ypatingas politinių partijų veiklos sąlygas, įskaitant darbotvarkių ir politinių iššūkių pokyčius, turinčius poveikį biudžetui, kurių politinės partijos negali numatyti rengdamos savo metines darbo programas ir biudžetus. Šiuo tikslu reikėtų numatyti ribotą galimybę vienų metų lėšas perkelti į kitų metų pirmąjį ketvirtį.
(5)
Siekiant padidinti partijų galimybes rengti ilgalaikius finansinius planus, atsižvelgti į kasmet kintančius finansavimo poreikius ir labiau skatinti partijas pasikliauti ne vien viešuoju finansavimu, Europos politinėms partijoms turėtų būti leista sudaryti ribotus finansinius rezervus iš nuosavų išteklių, gautų ne iš Europos Sąjungos bendrojo biudžeto, o iš kitų šaltinių. Pirmiau nurodytos leidžiančios nukrypti nuostatos yra taisyklės nesiekti pelno išimtys ir neturėtų sukurti precedento.
(6)
Reglamentas (EB, Euratomas) Nr. 1605/2002 (3) turėtų būti iš dalies pakeistas,
PRIĖMĖ ŠĮ REGLAMENTĄ
1 straipsnis
Reglamento (EB) Nr. 1605/2002 109 straipsnis papildomas šia nauja 4 dalimi:
„4. Jei Europos politinės partijos finansinių metų, kuriems ji gavo dotaciją veiklai, pabaigoje pajamos viršija išlaidas, tai šio perviršio dalis, ne didesnė nei 25 % visų tų finansinių metų pajamų, gali, nukrypstant nuo 2 dalyje numatytos taisyklės nesiekti pelno, būti perkelta į kitus finansinius metus su sąlyga, kad ji bus panaudota iki kitų finansinių metų pirmo ketvirčio pabaigos.
Siekiant užtikrinti, kad būtų laikomasi taisyklės nesiekti pelno, neįskaičiuojami nuosavi ištekliai, visų pirma dovanojamos lėšos ir nario mokesčiai, sukaupti per Europos politinės partijos veiklos metus, kurie viršija 15 % tinkamų išlaidų, kurias gali padengti naudos gavėjas.
Antrosios pastraipos nuostatos netaikomos, jei Europos politinės partijos finansiniai ištekliai viršija 100 % jos vidutinių metinių pajamų.“
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2007 m. gruodžio 17 d.